text: La millor gastronomia de la Costa Brava | Costa Brava Hotels
  Sabeu què fareu diumenge per dinar? Us vindrien de gust un arròs de Pals, unes anxoves de l'Escala o unes gambes de Palamós? Els productes de la gastronomia de la Costa Brava són d'excel·lent qualitat i una excusa perfecta per gaudir de la Costa Brava amb els cinc sentits. Trieu el plat que més us agradi i poseu benzina al cotxe perquè marxem de ruta gastronòmica per la Costa Brava!
  L'arròs és un dels plats més típics de la gastronomia de la Costa Brava. El trobareu en diferents plats, però un dels més habituals, deliciosos i típics és l'arròs a la cassola. Es produeix a Pals i es comercialitza sota la marca Arròs de Pals. És un producte adherit a la marca de garantia Productes de l'Empordà.
  Un dels millors restaurants de la Costa Brava on tastar un bon arròs és el Restaurant Golf de Pals, especialitzat en la cuina d'arrossos. Menjareu ben tranquils, amb vistes al camp de golf. Ofereix una variada carta mediterrània amb plats de temporada, i és reconegut pels seus tradicionals arrossos a la cassola, elaborats amb productes de proximitat.
  Si us agrada més l'arròs caldós, demaneu-lo al restaurant de l'Hotel Mas Salvi, on fan un arròs caldós de cansalada i verdura per llepar-se'n els dits.
  Per a propostes més refinades, reserveu taula al restaurant de l'Hotel Sa Punta, on podreu tastar el seu exquisit arròs perlat sec a la llauna amb marisc, a més a més d'altres plats de tradició marinera. Una cuina dirigida per Jaume Font i basada en els productes frescos de la Costa Brava.
  Sou fans de l'arròs i la bicicleta per igual? Al web d'Actiu-Natura us proposen una ruta cicloturista pel Baix Empordà per anar recorrent els pobles més bonics i els plats més deliciosos.
  La gamba de Palamós és per a molts fans del peix i marisc, un dels millors productes de la Costa Brava. És de color vermell molt intens i per això també s'anomena gamba vermella de Palamós. És apreciada per la seva carn fina, ferma i saborosa. Es pesca seguint la tècnica de l'arrossegament i sol ser més típica a l'estiu, quan se solen trobar més exemplars i de mida més gran.
  Té la certificació de qualitat marca de garantia Gamba de Palamós i forma part de la marca de garantia Productes de l'Empordà.
  Si voleu tastar-la ben fresca, demaneu taula al restaurant de l'Hotel Ancora. Fa més de 45 anys que es dediquen a l'hostaleria i porten cada dia les gambes més fresques de la llotja de Palamós a la taula del restaurant. Quan el producte és fresc, es nota!
  Voleu un producte típic, bo i molt saludable? Aneu cap a l'Escala i degusteu les seves anxoves tan típiques. El seu consum és molt recomanable per mantenir una dieta equilibrada, rica en Omega 3, que contribueix a reduir els nivells de colesterol.
  Per tant, no hi ha excusa per fer unes anxoves com a aperitiu, acompanyat d'un pa amb tomàquet ben cruixent. En alguns restaurants, també el podreu menjar en una bona esqueixada amb anxoves.
  Per exemple, podeu tastar-les al restaurant Can Miquel, del mateix Hotel Can Miquel, situat davant de Cala Montgó. Tant si demaneu taula a la seva terrassa com si preferiu menjar a dins al costat dels grans finestrals, menjareu amb vistes al mar, gaudint de la gastronomia de la Costa Brava.
  L'Empordà és terra de vins. Hi ha 423 viticultors i se'n produeixen uns 3,5 milions d'ampolles anuals. Tant si sou de vins blancs com de vins negres, els vins DO Empordà són ideals per acompanyar els plats de la gastronomia de la Costa Brava.
  Us proposem una ruta guiada pels cellers i vinyes de l'Empordà de la mà d'un guia oficial de Giroguies. Passareu un matí diferent i saludable, fent una marxa nòrdica entre les vinyes que hi ha als peus de les Gavarres. En finalitzar la ruta a peu, visitareu el celler i fareu un tast de vins.
  Quan sigui l'hora de seure a taula, un dels millors restaurants de la Costa Brava és el restaurant l'Olivera, on hi ha el xef amb més estrelles Michelin de l'Empordà: en Paco Pérez.
  El restaurant l'Olivera forma part de l'hotel Peralada i ofereix una proposta gastronòmica de cuina contemporània. Marida els millors productes de proximitat amb vins d'alta qualitat en un entorn únic. Si us quedeu a dormir a l'hotel Peralada, no dubteu a provar el seu wine spa amb vinoteràpia.
  En voleu encara més? Recordeu que també podeu fer la ruta DO Empordà que passa entre vinyes i cellers, o fer tastets i visites guiades. En aquest altre article us proposem dos cellers de vins de l'Empordà per visitar.